- Der er flere grunde til, at jeg har skiftet holdning, siger byrådsmedlem Lars Bang Jensen (Soc.dem.). En af dem er, at Aalborg er blevet hovedstad i Region Nordjylland, hvorfor man har en forpligtelse til at sørge for gode forbindelser vestfra til blandt andet Alborg Syghus. Også det voldsomme trafikkaos i Skalborg har fået Lars Bang Jensen til at overveje situationen igen. Tidligere har han ellers støttet et ekstra tunnelrør. - Det påvirker utroligt mange mennesker. Både dem, der kører i Skalborg, og dem, der bor der, siger Lars Bang Jensen. Byrådet i Aalborg opgav i efteråret at blive enige om en linieføring. Og amtet nåede ikke at færdigbehandle sagen. Men nu er der flertal for Egholm-løsningen i både byråd og regionsråd. Hvad betyder det så for muligheden for at få staten til at betale. - Jeg tror ikke, det betyder så meget. For staten har deres egne prioriteringer ud fra lnational hensyn, siger Lars Bang Jensen. Men holdningsændringen gør faktisk indtryk på Christiansborg. - Det glæder mig først og fremmest, at der nu er et flertal i Nordjylland. For så kan vi landspolitikere begynde at arbejde for at finde nogle midler, siger folketingsmedlem Jacob Axel Nielsen (Kons.). Ventre har også tidligere peget på Egholm-linien, mens Socialdemokraterne diskuterer situationen igen. Og nu går lobby-arbejdet så i gang. - Jeg vil rende rundt i krogene og opsøge transportminister Flemming Hansen for at fortælle, at nu er der enighed i Nordjyllans, så nu skal han til at priotere den forbindelse, lover Jacob Axel Nielsen. Inden linieføring kan lægges endeligt fast, skal der blandt andet afklares en fredningssag og laves en miljøvurdering.

Opsummering:
Der er nu flertal for en 3. Limfjordsforbindelse over Egholm. Et par medlemmer af Aalborg Byråd har nemlig skiftet holdning.